અમારી હાર થઈ ચૂકી હતી પણ કબૂલવા અમે તૈયાર નહોતા તેમ છૂટ આપવા પણ તૈયાર નહોતા. પ્રિયાના પ્રેમે એને ઘણી ધીરજ બક્ષી હતી. શાંત, મૃદુ અને પ્રેમાળ હાસ્ય સાથે વળી એક સાંજે મને કહે ચાલો હું તમને રસોઈમાં મદદ કરૂં. માબાપ દુ:ખી થતાં હોય તો તેને કેમ ખુશ કરવા તે કળા સંતાનોને હસ્તગત હોય છે. રસોઈ કરતાં કરતાં પૂછવા લાગી કે માઈક અને તેનો ભાઈ ચાર્લ્સ શુક્રવારની સાંજ આપણી સાથે ગાળવા આવી શકે? આમ તો એ બંને પ્રિયા ના મિત્રવર્તૂળમાં હોવાને કારણે અમારે ત્યાં આવતા રહેતાં અને સાથે અન્ય મિત્રો પણ હોય જ. પ્રિયા ને ખબર જ હતી કે તેના મિત્રો માટે અમારા ઘરના દરવાજા ખૂલ્લા છે તો પણ સહમતિ માટે એણે પૂછ્યું હતુ. આ રીતે હું માઈકના સીધા પરિચયમાં આવી શકું તે એનો હેતુ હતો.